ชงครม.ต่อเวลาลดหย่อนภาษี2เท่ากระตุ้นเอกชนลงทุน
สมคิด ชง ครม.ขยายหักลดหย่อนภาษี 2 เท่า ให้กับการลงทุนเอกชนที่ไม่ต้องเสร็จภายในปีนี้
29 พ.ค. 2559

สมคิด ชง ครม.ขยายหักลดหย่อนภาษี 2 เท่า ให้กับการลงทุนเอกชนที่ไม่ต้องเสร็จภายในปีนี้ 
นายสมคิด จาตุศรีพิทักษ์ รองนายกรัฐมนตรี เปิดเผยในการประชุมใหญ่หอการค้าภาค 5 ภาค ประจำปี 2559 หัวข้อ “บทบาทหอการค้าไทยรวมพลังขับเคลื่อนเศรษฐกิจภายในให้เข้มแข็ง” ว่า ในการประชุมคณะรัฐมนตรี (ครม.) วันที่ 31 พ.ค.นี้ จะเสนอ ครม.ให้พิจารณามาตรการสนับสนุนการลงทุนของเอกชนเพิ่มเติม เบื้องต้นจะกำหนดให้เอกชนสามารถลดหย่อนภาษีได้ 2 เท่า แม้โครงการลงทุนจะยังไม่แล้วเสร็จในปีนี้ โดยให้นำเม็ดเงินลงทุนตามจริงมาหักลดหย่อนได้ เพื่อกระตุ้นให้เอกชนลงทุนมากขึ้น
“ขอเรียกร้องให้เอกชนออกมาลงทุน โดยจะใช้สิทธิจากสำนักงานคณะกรรมการส่งเสริมการลงทุน (บีโอไอ) หรือกระทรวงการคลังก็ได้ ซึ่งก่อนหน้านี้ได้ออกมาตรการลดหย่อนภาษีได้ 2 เท่า สำหรับเม็ดเงินลงทุนที่แล้วเสร็จในสิ้นปีนี้ แต่จะเพิ่มความเข้มข้นเข้าไปอีก”นายสมคิด กล่าว
นายสมคิด กล่าวอีกว่า เศรษฐกิจไทยไตรมาสแรกที่ขยายตัว 3.2% ไม่ใช่เรื่องเกินความคาดหมาย เนื่องจากได้การลงทุนภาครัฐเป็นแรงขับเคลื่อนสำคัญ แต่การจะให้ภาครัฐพยุงเศรษฐกิจไปนานๆ คงไม่ได้ จำเป็นจะต้องมีตัวขับเคลื่อนอื่นๆ ด้วย คือการลงทุนของภาคเอกชน ซึ่งเป็นกลุ่มหนึ่งที่ไม่มีการขยายตัวเลยในช่วงไตรมาสแรก และปีที่ผ่านมาเอกชนลงทุนคิดเป็น 19% ของจีดีพี ลดลงจากช่วงก่อนปี 2540 ที่เอกชนลงทุนคิดเป็น 30-40% ของจีดีพี ในขณะที่ประเทศอื่นรอบข้างมีสัดส่วนการลงทุนเอกชนที่สูงกว่าไทยมาก
“ข้อมูลธนาคารไทยพาณิชย์ที่นำสินทรัพย์หารด้วยค่าใช้จ่ายการลงทุน พบว่าไทยมีสัดส่วนอยู่ที่ 1.2-1.3% เท่านั้น ชี้ให้เห็นว่าเอกชนไทยถือเงินลงทุนไว้ไม่นำไปใช้ลงทุน ถามว่าจะให้รัฐบาลขับเคลื่อนอย่างเดียวอย่างนั้นหรือ ในภาวะที่ภาคการส่งออกก็ไม่ดี รัฐบาลจึงต้องการให้ภาคเอกชนขยายการลงทุนให้โตได้มากกว่า 19% โดยช่วงนี้ถือว่าเป็นเวลาที่เหมาะสมเพราะดอกเบี้ยยังต่ำ ที่สำคัญสัปดาห์หน้าคาดว่าจะมีสถาบันจัดอันดับความน่าเชื่อถือของต่างประเทศปรับอันดับความน่าเชื่อถือของไทยให้ดีขึ้นด้วย จากสิ่งที่รัฐบาลได้ดำเนินการไปก่อนหน้านี้ ก็ยิ่งเป็นโอกาสดีที่เอกชนจะปรับตัวหรือลงทุนด้วยต้นทุนที่ถูกลง” นายสมคิด กล่าว
ด้าน นายอิสระ ว่องกุศลกิจ ประธานกรรมการหอการค้าไทย กล่าวว่า ภาคเอกชนยังไม่มั่นใจมากนักว่าเศรษฐกิจไทยจะฟื้นตัวแล้ว รวมทั้งยังกังวลต่อสถานการณ์ต่างๆ อยู่พอสมควร ดังนั้นจึงต้องการให้ภาครัฐเร่งผลักดันให้เกิดการลงทุนมากกว่านี้ เพื่อให้เศรษฐกิจไทยโตได้ 3.5% เพราะภาคการส่งออกยังคงหดตัว แต่ก็ได้ภาคการท่องเที่ยวซึ่งเติบโตได้ดีมาก และเอกชนยินดีที่จะร่วมมือกับรัฐบาลในการขับเคลื่อนพลังประชารัฐลงสู่พื้นที่ต่างจังหวัด เพื่อยกระดับเศรษฐกิจฐานรากให้เป็นพลังขับเคลื่อนเศรษฐกิจประเทศ